Τις ελληνικές μυστικές υπηρεσίες κατηγορούν οι Τσάμηδες της Αλβανίας ότι βρίσκονται πίσω από την δολοφονία του αυτοαποκαλούμενου «πρόεδρου της Τσαμουριάς», Φεστίμ Λατό, στην Ολλανδία.

Αυτό τουλάχιστον γράφουν φίλοι του στα κοινωνικά δίκτυα, λέγοντας ότι σκοτώθηκε σε μια απόπειρα δολοφονίας από τις ελληνικές μυστικές υπηρεσίες.

Επίσης, τα αλβανόφωνα μέσα ενημέρωσης αναφέρουν ότι ο Λατό εκτελέστηκε μυστηριωδώς σήμερα το πρωί στην Ολλανδία.

Στο προφίλ του στο Facebook πολλοί από τους φίλους του εκφράζουν τα συλλυπητήρια τους στην οικογένειά του και στο αλβανικό έθνος για αυτήν τη «μεγάλη απώλεια» όπως αναφέρουν χαρακτηριστικά και αναμεταδίδει το "Βαλκανικό Περισκόπιο".

Μέχρι αυτή τη στιγμή δεν υπάρχουν πληροφορίες για τον δράστη ή τους δράστες ούτε πως ακριβώς συνέβη.

Η ιστοσελίδα albeu.com αναφέρει μόνο ότι ο Φεστίμ Λατό είχε προσκαλέσει στο σπίτι του δύο άτομα για καφέ, και όταν βγήκε στο κατώφλι του σπιτιού του να τους υποδεχθεί πυροβολήθηκε και πέθανε ακαριαία.

Η ολλανδική αστυνομία ανακοίνωσε σήμερα το συμβάν στην οικογένεια του Λατός στην Αυλώνα.

Όπως αναφέρθηκε, η δολοφονία θα μπορούσε να είχε γίνει για πολιτικούς λόγους.

Μέχρι στιγμής δεν υπάρχουν επίσημες ανακοινώσεις από την αλβανική αστυνομία για τη δολοφονία του.

Οι συγγενείς και φίλοι εξακολουθούν να εκφράζουν συλλυπητήρια για την απώλεια του στην ιστοσελίδα του στο Facebook, γράφει η Balkan Web.